text
stringlengths 0
196k
|
---|
Kan barbaacha dhugaa Boolla meeqa bu'e? |
Eenyutu danda'ee Dhugaa caalchifata? |
Maaltu quufa dhiisee Beela'uu filata? |
Fedhiikee to'attee "Dhugaa malee" jettaa? |
Gaaf tokko dhugaakeef, Dhukkubsattee beektaa? |
Moo... |
Afaanuma qofaan Boossee nu boossifta? |
Hawwiidhuma ta'ee Nuunis gororsiifta? |
Achuma taa'iitii Odeessi baduukee |
Silaa lubbuun jirta Nutti himi du'uukee... |
"Badeera, ani hin jiru" Jedhii himadhukaa |
Nama biraa hin eegiin Sima tikseen dhugaa. |
12. Jecha dhugaa dhabne |
Waan meeqa utuu ilaalluu Ijumaan arginee |
Ilaalaa achi ilaalaa Callisnee darbine. |
Tulluun gadi ciisnaan Hunduu irra dhaabbatee |
Gamanaa gamatti Waamee wal gaafatee... |
Daangaa ture silaa Walitti hin darbinuu |
Wal kabajna malee Walis hin sarbinu... |
Ana malee keenya Yaada keenya okkoo |
Waliif hin jallannu Waan jaallanne tokko... |
Urrii utuu ilaalluu Rooba ta'ee bu'ee |
Obboleessi keenya Nu biratti du'ee... |
Fiigicha duumessaa Dheerina dukkanaa |
Biiftuun baatu eessa? Du'a gidduu kanaa... |
Kan ittiin dubbannu Afaan keenya ukkaamsee |
Waan ittiin arginu Ija keenya jaamsee... |
Bakkuma tokkicha Si'a meeqa cabnee |
Barbaannee barbaannee Jecha dhugaa dhabne. |
13. Madaa Lafa Kanaa |
Waan waaqni ilaalaa Dadhabe murteessuu |
Waan margi lafaa argee Gadi qabee odeessu... |
Waan akka tulluutti Ol ba'ee mullatu |
Dhugaa xiqqaaf guddaan Afaansaan dubbatu... |
Dhoksina jennaanis, Waan dhokachuu dide |
Waan jajallaan keenya Baatee nutti fide... |
Abbaa hubatee ilaaleef Tafkiinuu ija qabdi |
Ofiif cabdee hin beektu Ormaaf sagal cabdi. |
Akkamiin dhokate Maalumaan golgame? |
Lafeen lafa kanaa Waan meeqaan qorqame. |
Maaliif hin argamu Hin argamiin bannaa? |
Maaltu yaala laata Madaa Lafa kanaa? |
14. Du'a Har'aaf kaleessaa |
Kaleessa dhukkubsannee Dawaa barbaacha fiigne |
Osoo of hin qusatiin, Madoofnee itti dhiigne. |
Abbaan ilmasaaf boo'ee Awwaaluu hin dandeenye |
Dhiiga irra lolaasaa Daandii kanaan as geenye. |
Waan hin ta'iin hin qabnu Taaneerra hanga taanu |
Abjuuf mul'ata qabna As keessaas akka baanu... |
Waanuma ofitti fuuneen Dhumnee ittuu duuguugamnee |
Akka fardaaf gaangootti Dubbachuu luugamamne. |
Ibidda awwaalanii Daaraadha irri keessi |
Gowwaan ibidda hin argu Ho'ifattee irra teessi... |
"Ani ibiddan" jedhaa Isaan "daaraadha" jedhu |
Bineensa mana gale Nama naan jechuu fedhu. |
Kaleessaan "du'a" jechaa Har'aan "jireenya" jiru |
Lafa lafeen qoqqoodaa Gargar baasanii hiru. |
Dhiiga miti fakkaata Kobbeen halluu barreessa |
Kun immoo nama nyaata Du'a har'aaf kaleessaa. |
15. Nama Kaayyoo |
Dhagaa dugdatti baatee Fiiga aara hin galfatu |
Nan dadhabe hin jedhu Qilleensa hin fudhatu. |
Galmasaa qofa ilaala Duubatti hin harkifatu |
Baay'achuu rakkinaatiif, Gad jedhee harka hin laatu. |
Hamileesaa guutuudhaan, Hanga dhumaa jiraata |
Argatus nyaatee bula Imaanaa guddaa baata. |
Nama galaanni hin raafne Kaayyoo'sa baheef beeku |
Kan fedhiin hin gurgurre Irbuu goototaa eegu |
Daandiinkees haa dheeratu Qabaatee bu'aa ba'ii |
Atumti jabaadhuutii Nama kaayyookee ta'i. |
16. Fedhiikee |
Utuu hin beekiin jaallattee Utuu hin beekiin jibbitaa |
Fedhiinkee yoo raafame Maallaqarra si bita... |
Qalbiin osoo hin murteessiin, Miirakeen murteessitee |
Sammuun osoo hin ilaaliin Afaankeen odeessitee... |
Garaankee murtii hin qabu Raafamaadha keessikee |
Hin jarjariin qalbiidhaan, Hin gurguriin fedhiikee... |
Mana dhugaatii baatee Hin deemiin mana du'aa |
Nama fedhiin gurgure Boolla hin beekamne bu'a. |
17. Ol Ba'ii Mulladhu! |
Boolla keessa dhaabamtus Hin dhokattu dandeessee |
Afaaniif jechaan miti Aarsaa guddaan as geesse. |
Daandii ati irra dhufte Bu'aa ba'iisaan beeka |
Hin haftu achiin kuftee Lubbuu qabsiiseen eega. |
Huuba sitti rarra'u Caalteetu liqimsita |
Kan ibsaan hin ibsine Hin shakku nuuf ibsita. |
Utuu ati naaf jirtuu Hin jiruu hin dubbadhu |
Ammas dachaa dachaadhaan, Ol ba'ii naaf mulladhu. |
18. Geeraraa |
Kan har'a qubni seene Bor harka galchuuf jira |
Intala qalbiin qeenxee Garaanshee sagal bira |
Ajjeesaan ajjeeseeraan, Yoo saakuma qabaatee |
Dabbassaa dhadhaan jiisee Bishaan godhee dibate |